CREŞTINUL ACTUAL, FIDEL ÎNVĂȚĂTURII CONCILIULUI?! 


Iosif IACOB 


Riassunto: L/anniversario del 50° Anno dell'apertura del Concilio Vaticano II 
ci offre una buona e nuova occasione di riflettere sull'insegnamento che esso ci 
ha lasciato e, nello stesso tempo, sulla sua attualità. Il cristiano attuale è testi- 
mone della svolta conciliare? Nella società odierna tra i problemi più emergen- 
ti sono quelli della secolarizzazione e della giustizia. A livello teorico, a riguardo, 
i pareri convergono, ma quando si tratta della prassi, troviamo grandi discre- 
panze. Proprio in quest'ambito, il cristiano è chiamato a ESSERE e VIVERE 
da cristiano. Qui troviamo l'appello del Vaticano II che invita all'apertura e ad 
un progresso spirituale, che accompagni e offra fondamento a tanti ambiti della 
vita in cui si è realizzato un progresso notevole. La Chiesa, nelle sue membra, 
è chiamata ad assumere la realtà attuale ed essere uno stimolo. Nelle sue membra 
essa deve essere un „segno cristiano distinto” credibile, che abbia alle origini pro- 
fondi contenuti di fede, di fronte ad un mondo sempre più scettico e diffidente. 

Cristos locuieşte în inimile voastre prin credință (Ef 3,17). 


Se poate apropia de Cristos doar cel care crede în Cristos 
(sf. Augustin). 


1. Semnificația titlului 


Nu vom căuta să dăm un răspuns la această întrebare. Probabil nici nu 
am fi în stare, iar dacă am face-o, la prima vedere, ar putea avea un carac- 
ter negativ, dat fiind faptul că însugi Sfântul Părinte Papa emerit Benedict 
al XVI-lea, în mai multe rânduri, a afirmat că spiritul Conciliului al II-lea 
din Vatican nu îl găsim întru totul implementat în toate aspectele vieții şi 
ale misiunii Bisericii. Aşadar, dacă ar fi să dăm totuşi un răspuns pe măsura 
situaţiei prezente, rămânând fideli tradiției Bisericii, putem afirma că Bise- 
rica peregrină pe acest pământ este într-un continuu proces de reînnoire, 
proces în cadrul căruia este prezentă constant noutatea, dar şi fidelitatea 
față de ceea ce Ea însăşi este şi învață - Biserica fidelă misterului Său. 

Acest titlu ar dori mai degrabă să interpeleze pe fiecare dintre noi pentru 
a vedea raportul pe care îl avem cu învățătura conciliului, acum, la 50 de 
ani de la desfăşurarea sa. Pentru unii este deja mare lucru că ajung să con- 
state existenţa sa şi că se reuşeşte astfel o mai corectă localizare în timp. 

Titlul este destul de general, dacă ne gândim la vastitatea învățăturii 
conciliului. Mă voi referi în speţă la identitatea Bisericii şi a creştinului în 
raport cu societatea, având ca punct de referință aspecte sociale şi politice. 

Prezentarea cuprinde, în mare, două părți. Prima, cu un conţinut mai 
limitat, în care îmi voi permite să fac o analiză în linii generale a unor aspecte 
ale societăţii actuale, iar cea de a doua, o referință la documente magiste- 
riale şi ale Conciliului al II-lea din Vatican, prin care, practic, se doreşte o 
scurtă examinare a modului de a înțelege şi de a pătrunde raportul Biseri- 
cii şi al creştinului cu situaţia timpului prezent. 


2. O viziune succintă a societăţii actuale, cu referință 
la aspecte sociale: problema secularizării şi a dreptăţii 


Fără a face prea mari eforturi, putem observa că trăim într-o societate 
caracterizată de un stil şi de un nivel de trai mult (diferit) superior anilor 
trecuţi. Timpurile s-au schimbat repede şi puține sunt lucrurile pe care le-am 
simţit schimbându-se când ele propriu-zis s-au schimbat. Le-am putut con- 
stata doar schimbarea. În special tinerilor de azi le este dificil a concepe că 
nu poți găsi sau nu poți intra în posesia a ceea ce îți doreşti dacă ai supor- 
tul financiar necesar. Cândva nu era aşa. În amplul proces al globalizării se 
trăieşte în aşa fel încât este puţin probabil să nu obţii orice lucru, tot ce 
doreşti, oriunde s-ar afla, cu puţin sau foarte puţin efort, în foarte scurt 
timp, de la câteva minute la maximum câteva zile dacă el încă nu există 
sau dacă se află într-un alt colţ al planetei. Astfel, societatea noastră poate 
fi caracterizată ca fiind o societate în care nivelul de trai a ajuns la un 
punct de neimaginat. În acelaşi timp, nu putem să nu remarcăm cu uşurinţă 
că bunăstarea este şi devine pentru om un punct de referință şi scop prin- 
cipal al tuturor aspectelor vieţii şi al tuturor activităţilor sale. Într-o lume 
destul de divizată, după ce se constată oarecum rezolvată problema supra- 
viețuirii (cel puțin în anumite cercuri — a avea hrana necesară, îmbrăcă- 
minte, casă, demnitate, nume...), cea mai mare parte a omenirii munceşte 
şi se zbate pentru a atinge un nivel cât mai înalt de bunăstare, un nivel de 
trai cât mai confortabil. 

Pentru a atinge un atare scop sunt recunoscute şi acceptate ca fiind indis- 
pensabile anumite mecanisme economice: a produce în vederea unui cât 
mai mare consum; a consuma tot mai mult în vederea unei mai mari pro- 
ducții. În acest fel, nouă, celor care trăim într-o astfel de societate, ni se 
cere oarecum să dăm o valoare mai mare bunurilor care ne ajută să avem 
o viață cât mai comodă, pentru a fi cât mai bine... Într-o asemenea circum- 
stanță, cei care nu intră şi nu se conformează acestui sistem, acestei logici, 

riscă să fie consideraţi oarecum la marginea societăţii cele bune şi judecaţi 
în mod mai puţin pozitiv. 

Trebuie, aşadar, să ținem cont că facem parte dintr-o asemenea societate 
în care elementul individualist este tot mai prezent, în raport cu acest fac- 
tor al bunăstării. Chiar dacă întrunim mai mult sau mai puțin condițiile 
menționate mai sus, chiar dacă împărtăşim sau nu aceste viziuni, trebuie 
să constatăm că facem parte dintr-o asemenea societate, acest spirit se află 
în preajma noastră şi, de ce nu, chiar poate înăuntrul nostru. De fapt, chiar 
dacă nu posedăm mijloacele necesare pentru a realiza acest deziderat, există 
aspirația de a ajunge la aceste scopuri. Putem, aşadar, să ne folosim de 
bunuri în vederea scopurilor noastre superioare sau să urmăm noi înşine 
nişte exigenţe care ne sunt fixate de bunurile cu care intrăm în contact. In 
acest fel, putem ajunge să judecăm valoarea unui obiect în funcție de pre- 
țul pe care îl are, şi nicidecum în funcție de ceea ce el reprezintă pentru mine. 
Astfel, în funcţie de raportul pe care îl avem cu realitățile specifice timpu- 
rilor noastre şi de profunzimea cu care abordăm evenimentele şi curentele 
actuale, putem califica orientarea vieții noastre. 

Această societate a unei aşa-zise bunăstări ne interpelează şi reprezintă 
pentru noi, pentru creştinul acestor timpuri, o sfidare, atât în aspectele 
mici, nesemnificative, ale vieţii, cât şi în cele mari. Dacă ar fi, cu alte cuvinte, 
să calificăm cu ajutorul perspectivei biblice această situație, am putea spune: 


În timp ce omul se îmbogăţeşte, uită de Dumnezeu şi de ceilalți. Dumnezeu nu 
se împotriveşte bogatului sau bogăției. El se umple de indignare atunci când 
bogăţia îl îndepărtează pe om de misiunea ce i-a fost încredințată de Tatăl. 


Un alt aspect, tot mai întâlnit astăzi, este cel al punerii în prim-plan, tot 
mai mult şi pe toate căile, a problemei dreptăţii şi a nedreptății. Astăzi se 
vorbeşte foarte mult despre dreptate, atât în ambientul civil şi social, cât şi 
în cel eclezial. O dreptate la toate nivelurile, din cele mai diferite puncte de 
vedere. Putem constata o prezență constantă a argumentului în discur- 
suri, dar, în egală măsură, rămâne doar la nivel de vorbe, vorbe cărora nu 
le urmează o acțiune vizibilă corespunzătoare. Acest discurs riscă, aşadar, 
să fie distonat, asemenea unui instrument muzical prea mult folosit, sau 
folosit în mod necorespunzător. Este adevărat, cu uşurinţă vorbim despre 
dreptate denunțând sau exortând; indicând poate şi un ideal de realizat, 
un regim sau altul de susținut. Să nu uităm totuşi că de multe ori vorbim 
despre o dreptate care trebuie să ia locul unei nedreptăţi. Asistăm, aşadar, 
la un fenomen în care simțim nevoia de a proclama dreptatea şi ne batem 
pentru ea, iar de cealaltă parte, mai aproape sau mai departe, se găseşte 
adversarul care este o altă persoană, diferită de mine. 

Putem enumera diferite forme de nedreptate, foarte variate, iar unele 
fiind chiar mari forme de nedreptate: diferențele economice şi culturale 
între Nordul şi Sudul planetei; consecințele primatului aspectelor econo- 
mice (eficiență, productivitate); legile nedrepte care sunt instrumente în 
vederea unor manevre politice; aşa-numitele nedreptăţi fără voce (emigran- 
ţii, diferenţele dintre diferitele categorii sociale; persecutații pentru credință; 
victimele prejudecăţilor; tinerii excluşi de la o educație adecvată; tineri şi 
persoane adulte fără un loc de muncă şi, în consecință, fără posibilitatea de 
a avea un trai demn; bătrânii; bolnavii fără o identitate socială; orfanii). 

Posibilitatea omului societăţii actuale este aceea de a refuza să ia cunoş- 
tință de asemenea nedreptăţi şi să se refugieze tot mai mult în privat, sau 
să se simtă în mod responsabil implicat. Poate, aşa cum suntem dispuşi a 
lua poziție față de o nedreptate atunci când noi înşine suntem victime, în 
egală măsură trebuie să ne simțim responsabili de nedreptăţile pe care le 
îndură alții. Poate s-ar putea răspunde exigențelor de dreptate socială cu 
ceva mai mult decât printr-o predică sau printr-un discurs. Mai mult, pe 
lângă poziția individuală a creştinului, este necesară o responsabilitate a 
întregii comunităţi şi a Bisericii în ansamblul ei. 

Întrebarea care stă pe buzele multor creştini şi în special pe buzele tine- 
rilor este: Ce trebuie să fac, în calitate de creştin, în fața unor asemenea 
situaţii? Se poate căuta o soluție în vreun fel, sau rămâne neclintită doar 
misiunea Bisericii de a vesti dreptatea care va fi la sfârşitul timpurilor? 


3. Viziunea conciliului 


Conciliul, sprijinit şi explicat de magisteriul sfinţilor părinţi, deşi poate 
puţin pierdut în trecut (unele generaţii l-au trăit, altele doar au auzit de 
el), în actualitatea sa de necontestat, ne oferă indicii cu privire la modul de 
A FI creştini, dar şi fii ai timpului istoric pe care îl trăim, în complexitatea 
situațiilor prezente. 


a. Biserica şi misiunea sa 


În Constituţia apostolică Humanae salutis, prin care era convocat con- 
ciliul, Papa Ioan al XXIII-lea vorbea despre o actualizare a metodelor pas- 
torale pentru a putea avea o mai mare eficiență în transmiterea mesajului 
lui Cristos într-o lume care se afla în criză. 


În timp ce omenirea se află într-o mare criză şi se îndreaptă spre un nou mod de 
organizare socială, Biserica are o mare misiune, aşa cum bine ştim că s-a întâm- 
plat în multe situaţii de acest fel. Astăzi, mai mult ca oricând, societatea şi comu- 
nitatea umană care se mândreşte cu mari descoperiri în domeniul tehnicii şi în 

cel ştiinţific, dar suportă consecințele unei organizări a celor temporale făcând 
abstracţie de Dumnezeu, aşteaptă de la Biserică acea putere supranaturală, 
perenă, care dă viaţă ce vine din Cuvântul lui Dumnezeu. De aceea, se poate 
constata cu uşurinţă cum omul timpului nostru nu realizează un progres şi în 
viaţa spirituală pe măsura progresului realizat în cele lumeşti şi trecătoare. In 
consecință, el manifestă puțin interes față de cele care au o valoare veşnică şi 
aspiră în mod constant la multiplele bucurii şi plăceri ale acestei lumi, oferite 
cu atâta uşurinţă de progresul actual, şi, ceea ce este şi mai de temut, au luat 
naştere curente de gândire care au atins multe popoare şi națiuni care, cu înver- 
şunare, neagă existenţa lui Dumnezeul. 


În paragraful 1 al Constituţiei pastorale despre Biserică Gaudium et 
spes, este subliniată strânsa legătură dintre Biserică şi lumea actuală, fără 
a mai da o judecată asupra acestei lumi: 


Bucuria şi speranţa, tristețea şi angoasa oamenilor de azi, mai ales ale săracilor 
şi a tuturor celor care suferă, sunt şi bucuria şi speranţa, tristețea şi angoasa 
ucenicilor lui Cristos şi nu există nimic omenesc care să nu aibă ecou în inimile 
lor?. 


O Biserică ce se face una cu cei care o formează. În acelaşi context sunt 
menţionaţi şi destinatarii. „Conciliul al II-lea din Vatican îşi îndreaptă 
acum fără şovăire cuvântul nu numai către fiii Bisericii şi către cei care 
invocă numele lui Cristos, ci către toți oamenii”. O deschidere a propriei 
sale identități şi misiuni către întreg neamul omenesc. Acest fapt îi conferă 
Bisericii, după cum vom vedea, şi misiunea de avea în vedere acele aspecte ale 
vieţii care nu țin doar de identitatea creştină a destinatarilor săi, ci vizează 
aspectele care se găsesc profund prezente în natura omului. 

În al treilea Sinod al Episcopilor din anul 1974, care trata problema 
evanghelizării în lumea modernă, ni se spune că 


marele pericol al acestor timpuri este acela de a nu realiza necesitatea unei pre- 
zenţe active şi coerente în sfera publică, absența unor viziuni şi principii umane 
şi creştine în societate şi refugierea omului şi limitarea sa la sfera privată’. 


Omul — şi în mod particular creştinul — nu doar poate, ci trebuie să fie 
implicat activ în realitățile temporare. În felul acesta, el trăieşte o dimen- 
siune fundamentală, concretă, a carităţii; nu folosirea celor pământeşti, ci 
valorizarea lor. Implicarea în mod concret în problemele sociale şi politice, 
afirma Paul al VI-lea în Octogesima Adveniens, înseamnă 


a privi cu seriozitate problemele politice şi sociale la diferitele lor niveluri (local, 
regional, național, mondial), înseamnă a evidenția o obligaţie fundamentală a 


1 IOAN AL XXIII-LEA, Constituţia apostolică Humanae salutis, 3. 
2GS 1. 
3 CONFERINȚA EPISCOPALĂ ITALIANĂ, Chiesa italiana e prospettive del paese, 1981. 

omului, a fiecărui om, de a recunoaşte libertatea pe care trebuie să o aibă omul 
în a conlucra cu semenii săi în vederea binelui comun. 


Politica este o manieră exigentă - nu singura — de a trăi misiunea de 
creştin în spațiul public, în raportul dintre oameni. 


b. Biserica prezentă şi activă prin membrele sale 


Integrând, aşadar, misiunea creştină şi a Bisericii în realitatea actuală, 
putem merge mai departe în a caracteriza modul şi motivaţia care stă la 
originea prezenței sale în istorie. Trebuie să recunoaştem că poate acum, 
mai mult ca în trecut, suntem martorii unor confuzii atât la nivel teoretic, 
cât şi în ceea ce priveşte aspectele practice, care nu de puţine ori dau naş- 
tere unor neînțelegeri, tensiuni sau chiar diviziuni şi în interiorul ambien- 
tului ecleziastic. 

Totuşi, textele magisteriale ne oferă indicaţiile fundamentale care pla- 
sează raporturile dintre Biserică şi lume în ansamblul ei sub diferitele sale 
forme de organizare. 

Care ar fi acestea? 

1. Biserica, prin însăşi natura sa, nu a primit de la Cristos o misiune „de 
ordin politic, economic sau social: scopul pe care i l-a fixat este de ordin 
religios”. Misiunea sa în raport cu realitățile lumeşti este o misiune indi- 
rectă de „lumină şi putere”. În acelaşi context, este menționată misiunea 
păstorilor, Episcopi şi preoţi, ca reprezentanți ai comunităţii care trebuie 
să-şi asume această misiune, ajutând şi insuflând turmei o implicare activă 
şi responsabilă. 

Episcopii, cărora le-a fost încredințată misiunea de a conduce Biserica lui Dum- 

nezeu, trebuie să vestească împreună cu preoții lor mesajul lui Cristos în aşa 

fel încât toate activitățile pământeşti ale credincioşilor să fie scăldate în lumina 

Evangheliei. Pe lângă aceasta, toți păstorii să-şi aducă aminte că, prin purtarea 

şi grija lor zilnică, ei arată lumii un chip al Bisericii după care oamenii judecă 

forța şi adevărul mesajului creştin. 


2.Laicii sunt cei care au o misiune concretă în cele ce ţin de cele lumeşti. 
„Îndatoririle şi activitățile pământeşti sunt de competenţa laicilor nu în 
mod exclusiv. Să nu fie puse în opoziție în niciun fel activitățile profesionale 
şi sociale cu viața de credință. Creştinul care îşi neglijează îndatoririle pămân- 
teşti îşi neglijează datoriile față de aproapele şi chiar față de Dumnezeu 
însuşi şi îşi pune în pericol mântuirea”. 


4 PAUL AL VI-LEA, Scrisoarea enciclica Octogesima adveniens, 46. 
5 GS 42. 
6 GS 43. 
1 GS 43. 

Laicii sunt chemați, aşadar, să acționeze în ambientul sociopolitic. Dar 
cum? Care ar fi responsabilitățile? Magisteriul oferă diferite sugestii. 

În Gaudium et spes este subliniat faptul că este de competenţa laicilor, 
şi nu a păstorilor, de a face în aşa fel încât 


conştiinţa lor bine formată dinainte este aceea care trebuie să înscrie legea 
dumnezeiască în viața cetății pământeşti. De la preoți, laicii să aştepte lumină 
şi forță spirituală. Dar să nu creadă că păstorii lor sunt întotdeauna atât de 
competenţi încât să aibă la îndemână soluţii concrete ori de câte ori se iveşte o 
problemă, oricât de gravă, şi nici că aceasta este misiunea lor; să-şi asume mai 
degrabă ei înşişi răspunderea, luminaţi de înțelepciunea creştină şi urmând cu 
atenţie şi respect învățătura Magisteriuluit. 


În acelaşi document din 1981, citim că 


este menirea laicilor să acționeze în mod direct în structurile publice în mod 
coerent cu credința şi cu morala creştină. Prezenţa lor trebuie să fie o garanție 
a competenţei care se naşte dintr-o calificată pregătire profesională actualizată, 
capabilă de a se reînnoi constant în noile contexte. O garanţie de moralitate, nu 
doar prin coerenţa credinței, dar şi dintr-o iubire autentică pentru viață, valori 
şi față de cerinţele şi obligaţiile profesionale. Ei trebuie să fie o garanţie a clari- 
tății şi transparenţei care ştie să ia atitudine în fața incompatibilității unor ale- 
geri mai puţin umane sau în contrast cu credința şi morala creştină, nu doar atunci 
când în discuție sunt ideologii, dar şi atunci când vorbim despre mişcări sociale 
sau proiecte concrete contrare evangheliei şi valorilor morale fundamentale?. 


Aşadar, suntem chemaţi să respectăm şi să promovăm identitatea creş- 
tină în specificul fiecărui membru al Trupului lui Cristos în parte, identi- 
tate care nu constă şi nu coincide cu programe şi acțiuni culturale, sociale, 
politice sau religioase, pe care creştinii le pot realiza în mod individual sau 
în grup. Această identitate se bazează pe o credință şi morală cu un auten- 
tic punct de referință în domeniul social. A trăi împreună cu celelalte 
membre ale Bisericii, confruntându-ne constant cu cuvântul lui Dumne- 
zeu. Este o identitate care devine o caracteristică naturală (a unei a doua 
naturi) prin care credința inspiră şi dă viață calităţilor, competențelor şi 
acțiunilor umane. La Loreto, în 1985, Papa loan Paul al II-lea spunea: „Creş- 
tinii prejudiciază identitatea şi misiunea lor, dacă nu contribuie în aşa fel 
încât structurile sociale să fie sau să aibă un respect tot mai mare față de 
acele valori etice în care să se oglindească deplinul adevăr despre om”. 


8 GS 43. 

9 CONFERINȚA EPISCOPALĂ ITALIANĂ, Chiesa italiana e prospettive del paese, 1981. 

1 http://www.vatican.va/holy_father/john paul ii/speeches/1985/april/documents/hf jp- 
ii_spe_19850411_convegno-loreto_it.html 

c. Imaginea şi misiunea Bisericii în viaţa socială şi politică 


Ajunşi la acest punct, am putea pune problema caracterului implicării 
creştinului în câmpul social sau politic. Astfel: prezenţa creştinului în acti- 
vităţile cu caracter social sau politic se bazează pe realitatea credinței sau 
pe motive înnăscute, ce țin de realitatea strict sociopolitică sau identitatea 
individului? Magisteriul oferă indicaţii în acest sens spunând că la originea 
diferitelor programe de factură socială sau politică a creştinilor nu trebuie 
să fie în totalitate o atitudine de credință. Prezenţa creştinilor în instituți- 
ile publice se poate în mod legitim exprima şi în forme pluraliste. Totuşi, 
nu toate proiectele şi programele sunt alegeri indiferente pentru creştini. 
Unele sunt într-adevăr incompatibile prin caracteristicile, conținuturile şi 
finalităţile lor cu identitatea umană, mai ales cele care ţin de viață, liber- 
tate, drepturile şi obligaţiile omului. În aceste domenii şi în altele asemă- 
nătoare, creştinii nu pot admite ambiguităţi sau contradicții. În acest sens, 
Papa Benedict al XVI-lea, în discursul ţinut în cadrul reuniunii organizate 
de Partidul Popular European din 30 martie 2006, sublinia următoarele: 


În ceea ce priveşte Biserica Catolică, interesul principal al intervențiilor sale în 
ambientul public vizează promovarea şi tutelarea demnităţii persoanei umane, 
ea invocând cu responsabilitate o atenţie particulară cu privire la principiile 
care nu sunt negociabile. Printre acestea, în aceste timpuri, o valență particu- 
lară o au următoarele: tutelarea vieţii în toate etapele dezvoltării sale; recu- 
noaşterea şi promovarea structurii naturale a familiei, ca unirea dintre un băr- 
bat şi o femeie bazată pe căsătorie; tutelarea drepturilor părinților de a-şi 
educa fiii. Aceste principii sunt înscrise în însăşi natura umană, fiind comune 
întregii omeniri. Misiunea Bisericii în promovarea lor nu are, aşadar, un carac- 
ter confesional, se adresează tuturor oamenilor, fără deosebire de afilierea lor 
religioasă". 


Acestea sunt identitatea, menirea şi statutul creştinului în societatea 
actuală în privința implicării lui în cele ce țin de cetatea pământească. 

La nivelul raportului dintre Biserica drept instituție şi societatea şi lumea 
actuală în diferitele sale forme de organizare (şi invers), putem constata o 
dublă ispită: una care vizează raportul lumii cu Biserica; cealaltă care vizează 
raportul Bisericii cu sine în raport cu lumea. 

A. Societatea civilă sau cea umană în general, în mod particular societa- 
tea noastră secularizată, este deseori, sau de cele mai multe ori, tentată să 
vadă Biserica, cu o mai bună sau mai puțin bună credință, doar ca o insti- 
tuţie, o instituție lumească asemenea altor instituţii lumeşti şi o posibilă 
concurentă în diferite ambiente în susținerea şi promovarea problemelor 


1 BENEDICT AL XVI-LEA, Discurs ținut participanţilor la întâlnirea promovată de Partidul 
Popular European, 30 martie 2006. 

legate de viață, familie, educaţie etc. Se naşte astfel o tendință de conflict 
în care se face prezentă şi acuza de invadare în ambiente care nu sunt de 
competența ei (social, educație, drepturi umane). 

Cu siguranţă, aceasta este o viziune mult prea limitată, în fața căreia 
conciliul contribuie amintind autonomia legitimă a Bisericii — independen- 
ţa Bisericii —, contrapunând-o autonomiei ilegitime, independenţa realită- 
ților pământeşti de un raport cu Dumnezeu. La numărul 76 a Constituţiei 
Gaudium et spes, sunt evidenţiate legăturile clare, inechivocabil bazate pe 
o legătură pozitivă în raportul Bisericii cu comunitatea politică: 


Comunitatea politică şi Biserica sunt independente şi autonome una față de 
alta pe terenul propriu. Însă ambele, deşi din puncte de vedere diferite, sunt în 
slujba chemării personale şi sociale a aceloraşi oameni. Ele îşi vor exercita acest 
serviciu în folosul tuturor cu atât mai mare eficacitate cu cât amândouă vor 
cultiva o cooperare reciprocă sănătoasă, ținând seama şi de împrejurările de 
timp şi de loc. 


B. Cealaltă ispită priveşte Biserica (păstori şi credincioşi). Paradoxal, 
această tentaţie nu este mult diferită de precedenta. Biserica nu trăieşte 
într-o altă lume şi în alte timpuri. Ea este prezentă şi trăieşte în această 
lume comună tuturor, supusă greşelii şi păcatului. „Biserica, incluzând în 
sânul ei oameni păcătoşi, deopotrivă sfântă şi având mereu nevoie de puri- 
ficare, practică neîncetat pocăința şi reînnoirea”!2. 

S-ar putea spune că marea tentaţie a Bisericii şi poate izvorul altor ispite 
este aceea de a face să fie prea lumească, de a o asimila societăţii civile, 
căzând astfel în logica aspectelor specifice societăţii civile: teamă, suspiciune 
şi poate chiar şi o anumită concurență. Astfel, Biserica, preocupată, în mod 
corect, de altfel, de misiunea sa de a evangheliza (cu dificultăţile specifice 
momentului), cu grija sau teama poate de a nu reuşi, se lasă atrasă, condi- 
ționată de căi şi stiluri, sau de folosirea unor mijloace sau instrumente care 
nu au prea multe în comun cu evanghelia, căutând acorduri care la prima 
vedere se pot prezenta ca fiind pozitive. Ar putea fi trist pentru ceea ce 
reprezintă Biserica în identitatea şi misiunea sa, dacă elanul misiunii sale 
este ştirbit de vreo teamă mai mult sau mai puțin conturată. Poate tocmai 
o precaritate tipic evanghelică, ce uneori înspăimântă, este cea care garan- 
tează libertatea dată ei de Cristos în realizarea misiunii sale. Cu alte cuvinte, 
aşa cum spune Enzo Bianchi într-o operă a sa, aceasta ar fi „semnul distinc- 
tiv creştin”, care nu doar trebuie să existe, ci trebuie să fie şi vizibil pentru 
a fi un mesaj credibil al unor conţinuturi ale credinței pe care Biserica este 
chemată să le ofere lumii de azi, care este tot mai suspicioasă şi sceptică în 
fața marilor şi extraordinarelor evenimente şi daruri supranaturale, care 


2 LG 8. 

prin natura lor nu sunt perceptibile şi apreciate decât dacă nu sunt însoțite 
şi de o mărturie concretă de viață. Benedict al XVI-lea, în enciclica Sacra- 
mentum Caritatis, seria: 


Suntem chemaţi să fim martori ai iubirii lui Dumnezeu. Devenim martori 
atunci când, prin acțiuni, cuvinte şi modul nostru de a fi, apare un altul şi se 
comunică. Se poate spune că mântuirea este mijlocul prin care adevărul iubirii 
lui Dumnezeu ajunge la om în istorie, invitându-l să primească în mod liber 
această noutate radicală!?. 


Aşadar, putem vorbi despre o prezenţă şi o vizibilitate a Bisericii în lume 
şi în societate, dar nu o altă Biserică decât cea a lui Cristos înălțat pe cruce. 
Karl Rahner, într-o operă a sa despre creştinism, Biserică şi dificultățile 
drumului credinței, spunea că doar Calvarul este locul şi timpul curajului: 
curajul răufăcătorului care îl ia în râs pe Isus şi doreşte să se folosească de 
el; curajul lui loan care stă lângă Cristos muribund; curajul centurionului 
care mărturiseşte o credință ascunsă; curajul mulțimii care se îndepărtează 
pătându-şi pieptul. Fiecare creştin trebuie să realizeze în diferitele aspecte 
şi căutări ale vieţii sale distanţa care îl desparte de cruce, căci în funcție de 
această distanță se măsoară identitatea sa creştină şi capacitatea de a se 
dărui. 

Ori de câte ori Biserica s-a propus şi se propune, chiar cu bună-credință, 
pentru a fi martoră a lui Cristos în lume într-un mod rapid şi de masă (care 
să vizeze masele şi publicitatea), cedând tentațţiei de a se folosi de mijloacele 
care nu îi sunt specifice, poate la prima vedere mai eficiente, este nevoită 
apoi să recunoască şi eşecul. 


Concluzie 


În concluzie, aş dori să sintetizez cele menționate în rândurile prece- 
dente sugerând unele atitudini concrete în trasarea misiunii şi identității 
creştinului şi a Bisericii în momentul istoric prezent, fiind fideli şi poziţiei 
conciliului, care ar fi putut avea ca moto şi sintagma conform căreia omu- 
lui nu i se pot impune schimbări, ci pe om poți doar să îl inspiri: 

- Nu este corect ca omul, creştinul, să se sustragă responsabilităților şi 
misiunii sale în lume, nici măcar atunci când societatea nu se ghidează 
şi nu are la bază principii solide, refugiindu-se astfel în privat. 

- Nu este corect a face o confuzie în ceea ce priveşte misiunea şi respon- 
sabilitatea Bisericii în spaţiul sociopolitic cu cea care este misiunea şi 
responsabilitatea membrilor ei (păstori, religioşi, laici). 


13 BENEDICT AL XVI-LEA, Exortaţia apostolică postsinodală Sacramentum caritatis, 85. 

— Nu este corect a confunda angajamentul şi misiunea păstorului cu cea 
a laicului (şi invers). 

- Nu este corect ca în activităţile, viața şi misiunea diferitelor grupări în 
Biserică şi în comunitatea civilă să planeze suspiciunea sau acuza în 
raport cu propria misiune sau misiunea celuilalt. 


In încheiere, mă folosesc de un text din enciclica Papei Benedict al XVI-lea 
Deus caritas est, care plasează misiunea Bisericii pe făgaşul unei responsa- 
bilizări şi colaborări în vederea dobândirii şi promovării binelui autentic: 


Biserica nu poate şi nici nu trebuie să ia în mână bătălia politică pentru a con- 
strui o societate cât mai dreaptă posibil. Nu poate şi nici nu trebuie să înlocu- 
iască comunitatea politică. Nu poate şi nici nu trebuie să rămână deoparte în 
lupta pentru dreptate. Trebuie să intre în această luptă pe calea argumentării 
raţionale şi trebuie să trezească acele forțe spirituale fără de care dreptatea, 
care implică şi renunțări, nu se poate afirma şi nici nu se poate dezvolta. Soci- 
etatea dreaptă nu poate fi opera Bisericii, ci trebuie realizată prin politică. Cu 
toate acestea, Biserica se implică în mod profund în favoarea dreptăţii, lucrând 
pentru deschiderea inteligenţei şi a voinţei la valorile binelui‘. 


Consider că lucrul cel mai important pentru noi toţi ca Biserică în această 
lume nu este reprezentat de ceea ce este caracteristica unei mentalități 
eficientiste pe plan religios, social, politic etc., ci într-o creştere a omului cu 
simplitate în credință şi adevăr, în vederea unei autentice, responsabile şi 
motivate implicări în realităţile timpului. 


14 BENEDICT AL XVI-LEA, Scrisoarea enciclică Deus caritas est, 28. 


